Peaches Geldof halála: heroinnyomokat találtak
Valószínűleg a heroinnak is köze lehetett Bob Geldof rockzenész 25 éves lánya, Peaches halálához - állapította meg a csütörtökön ismertetett toxikológiai jelentés.
A modellként, újságíróként és televíziós műsorvezetőként ismertté vált kétgyermekes Peaches Geldof otthonában, a délkelet-angliai Kentben hunyt el; holttestét április 7-án találták meg. A kenti Gravesend területileg illetékes halottkémi bíróságán a vizsgálatot vezető rendőrtiszt, Paul Fotheringham főfelügyelő úgy fogalmazott: az elhunyt szervezetében talált heroinnyomok arra utalnak, hogy Peaches Geldof nem sokkal halála előtt fogyasztott a kábítószerből, és a kimutatott mennyiség is arra vall, hogy a tragédiában "része lehetett" a heroinnak.

Az első halottkémi vizsgálat nem állapította meg egyértelműen a halál okát, a hatóságok ezért rendeltek el teljes körű toxikológiai vizsgálatot.   Peaches - teljes nevén Peaches Honeyblossom Michelle Charlotte Angel Vanessa Geldof - édesanyja, Paula Yates tévés személyiség csaknem másfél évtizede, 41 éves korában szintén heroin-túladagolásban halt meg Londonban, és a nagyszabású segélykoncertjeiről közismert Geldof többször is nyilvánosan hangot adott azon félelmének, hogy lányai is kábítószerhez nyúlnak.

A The Sun - a legnagyobb példányszámú brit bulvárlap - már öt évvel ezelőtt olyan értesülést közölt, hogy Peaches Geldof kis híján kábítószer-túladagolás áldozatává vált. A lap akkori beszámolója Peaches légzése percekre leállt, és barátjának kellett szájból szájba lélegeztetéssel, valamint szívmasszázzsal életre keltenie a fiatal nőt. A The Sun nem sokkal korábban közzétett egy videót, amely azt mutatta, hogy Peaches Geldof pénzt ad át egy drogkereskedőnek. A lányt annak idején a rendőrség is kikérdezte az ügyben, de végül nem emeltek vádat ellene.
 

Az 1989-ben született Peaches Geldofnak két kisgyermeke van férjétől, Thomas Cohen zenésztől. Férje, gyermekei és édesapja mellett két testvére, Fifi Trixibelle és Pixie, valamint féltestvére, Tiger Lily Hutchence Geldof gyászolja.

Peaches Geldof a halála előtti hétvégén, a Twitter portálon egy fotót tett közzé, amelyen ő volt látható csecsemőként, édesanyja karján.
meghalt Peaches Geldof Bob Geldof lánya Peaches Geldof